Man kry beroerte toe hy nek strekJosh Hader. Foto: Facebook Josh Hader van Oklahoma, Amerika, se nek het hom ŉ paar weke lank gepla, maar toe hy uiteindelik probeer het om dit self te strek, het hy in die hospitaal beland en kon nie loop nie. “Ek het my hand gebruik om meer druk op my nek te plaas en toe hoor ek net ŉ kraakgeluid,” het die 28-jarige aan die Washington Post gesê. Minder as ŉ uur later was Hader in die ongevalle-afdeling van ŉ hospitaal nadat hy volgens dokters ŉ groot beroerte gehad het toe ŉ aar in sy nek geskeur en ŉ klont gevorm het. “Hy kon dood gewees het,” het Vance McCollom, ŉ dokter by die Mercy-hospitaal in Oklahoma City wat Hader behandel het, gesê. McCollom het gesê Hader het sy vertebrale slagaar geskeur wat in die brein opgaan. Dit is bekend dat ŉ skeuring in die aar beroertes kan veroorsaak, veral in jonger mense in hul 20’s of 30’s, en dit het niks te doen met die gesondheid van ŉ persoon nie, het Kazuma Nakagawa, ŉ beroerte-neuroloog, aan The Post gesê. Hader het die betrokke dag van die huis af gewerk en amper onmiddellik nadat hy die kraakgeluid gehoor het, het hy gevoel in die linkerkant van sy lyf begin verloor. Hy het aanvanklik gedink ŉ senuwee word vasgeknyp, maar toe hy opstaan om ys te gaan haal, het hy besef daar is groot fout. Hy kon nie reguit loop nie en in die minute wat dit sy skoonpa geneem het om hom te kom haal en hospitaal toe te vat, het sy toestand drasties agteruitgegaan. Met hul aankoms by die hospitaal sowat ŉ halfuur later kon Hader glad nie meer loop nie en moes met ŉ rolstoel in die hospitaal ingestoot word. ŉ Skandering is gedoen en daar is bevestig dat hy nie bloeding op die brein het nie, maar wel besig was om ŉ beroerte te kry. Hader was dae lank in die hoësorgeenheid voor hy ontslaan en na ŉ rehabilitasiesentrum oorgeplaas is. Danksy aggressiewe rehabilitasie was Hader ŉ paar weke later weer op sy voete. Die pa van twee is egter nie van plan om weer sy nek te strek of te probeer knak nie. “Ek word steeds elke nou en dan wakker met die behoefte om dit te doen en dan moet ek myself keer.”